**משנת הנזיר עמ' מח-נב**

מגמותי בבואי לארץ הקודש, למרן הרב, היתה הקמת ישיבה מרכזית, בתוכנית לימודים כוללת ומקיפה, שתכליתה תחיית רוח הנבואה בישראל בארץ ישראל, בהשפעתו הסגולית של מרן הרב.

בעלותי אל הרב, והצעתי לפניו מגמת הקמת הישיבה הגדולה, ולהתחיל בהכנות, אמר לי לערוך "תכנית לימודים" בשביל הישיבה.

למרות תנאי חיי הקשים והמצומצמים בבית המדרש, באין דבר נאה מרחיב דעתו שלאדם, ובחוסר השראה, התאמצתי וארשום רשימת תוכנית, הצעה כללית, ותוכנית לימודים מפורטת, בכל מקצועות התורה, תנ"ך ומדרשי הלכה, ומדרשי אגדה, מבוא המשנה והתלמוד, לימוד התלמוד והפוסקים הלכה ברורה וברור הלכה שיטת המשפט התלמודי, שימוש מדעי הטבע לתלמוד, הפילוסופיה הדתית העברית לתקופותיה, החכמה הפנימית העברית, לתקופותיה, ושיטת חכמת הקודש.

באחד מערבי חנוכה עליתי והגשתי למרן הרב את רשימת תכנית הלימודים המבוקשה בשביל הישיבה הגדולה. הרב עיין ברשימותי עיון מתון וממושך, מתחילתה עד סופה, ובשאלי את חוות דעת הרב, ויען ויאמר, אילו הייתי אני מחבר תכנית היתה גם כן כמותה. רק בפילוסופיא האשכנזית של רמ"ד, וביחוד רנ"ק, פקפק.

לכבוד שמו הגדול ב"ה,

בתור הצעה, תעודת הישיבה המרכזית:

המכללה, מכללת הספריות במערב, היתה מתחילה כולה, דתית ואלקית, שהלימודים החילוניים שמשו בה בסיס והכנה ללימודים האלוקיים. בתקופה החדשה האחרונה, בגבור בעמים הרוח החילוני או העולמי על הדתי האלוקי, עלו הלימודים העולמיים בערכם לכוחות גדולים בע"פ, ולכח האלוקי נשאר רק הכבוד לעמוד בראש, בשם, ולא בפועל, וגם הוא זקוק לשאוף מהכוחות הרוחניים האחרים (הפילוסופיא, התולדה,הפילולוגיא).

בישראל אי אפשר שהלימודים הרוחניים יהיו חילונים, הכח הרוחני והכח האלוקי צריכים להיות אחד. זאת אומרת הכח האלוקי, הכח המשפטי והכח הרוחני במובן מיוחד (הפילוסופיא, התולדה וכו') כולם עניינם ומקורם התורה, הרשומה, הכתובה, המסורה. תעודת "הישיבה המרכזית" היא להיות מעין מכללת הכוחות הרוחניים בישראל.

אם הישיבה המרכזית תצמצם חוג לימודיה, יש לחוש כי המכללה החילונית שברשותה מדעי הטבע, תפתח גם כוחות רוחניים עבריים ברוח חילוני, ויהי הקרע בנשמה הישראלית. ומבלוא הלימודים הרוחניים העבריים ברום היקפם ב"ישיבה המרכזית" ברוח אלוקי יפרח רוח ישראל בתחיית קודשו.

אבל לא שיעורים הלימודים לחוד, אלא עבודת החינוך האישי עיקר. כלבני הנביאים, תיקון המידות, והעלאת החיים לתחיית רוח הנבואה.

רשימה לתכנית הלימודים

1. תנ"ך: לפי רוח הנבואה, ובביקורת הביקורת החיצונית.

חקר לשון הקודש: דקדוק, לשון המקרא, לשון המשנה, סגנון המעתיקים, הרחבת הלשון.

ידיעת גבולות ארה"ק.

1. מדרש התורה: המידות שהתורה נדרשת בהן, לפי חכמת ההיגיון העברי המיוחד בסגולותיו, בהשוואה להיגיון הכללי.

מבוא למדרשי ההלכה: (מכילתא, ספרא, ספרי).

1. מבוא המשנה והתלמוד: דרכי המשנה ודיוקה, המשנה הראשונה והאחרונה, הברייתא, התוספתא.

דרכי התלמוד, הבבלי והירושלמי, ההלכה והאגדה, דרכי הלימוד לראשונים ואחרונים.

1. סדר הדורות ותולדותיהם.
2. מבוא המדרשים: האגדיים.
3. תלמוד. ש"ס.
4. המסכתות, לימוד כסידרן.

כמרא, פשט ודיוק, הבבלי וירושלמי, הפירושים השונים.

סברא ופלפול: טעמי האבעיות, והפלוגתות, והפירושים השונים, השוואת עניינים דומים במקומות שונים (חלוקים), וכו' וכו'

הלכות: רי"ף, רא"ש ורמב"ם.

הלכה ברורה: עם ביאור הלכה, מיסודו של מרן שליט"א.

1. סוגיות.

לפי ערכי הענינים (לפי ר"נ ומלחמות השם וכו') לשיטותיהן.

1. פוסקים

שיטת המשפט התלמודי, בהשוואה למשפט הרומי.

משפט החובות, משפט הנוכרים, משפט המשפחה.

בית דין: דין תורה ומשפט שלום.

התקנות.

1. שימוש מדעי הטבע לתלמוד.

לס' זרעים,הבוטניקא,

לחולין ונדה, הניתוח.

להלכות קידוש החודש, התכונה.

1. חכמת האלוקות
2. תולדות הפילוסופיה הדתית העברית.

האלכסנדרונית. (חכמת שלמה, אריסטובולוס, פילון)

הספרדית של המדברים (הישראלי, רס"ג, חובת הלבבות)

האריסטואית, (אמונה רמה, עולם קטן, מורה נבוכים, מלחמות ה')

הסודית, (ן' גבירול, חו"ה, הכוזרי)

העקריית, (ר"ח קרשקש, העקרים)

האיטלקית, (דון יהודה אברבנאל, היש"ר מקנדיא, גם ר' משה חפץ, כו' רמ"ח לוצאטו)

(האשכנזית, (רמ"ד) רנ"ק)

1. שיטת החכמה האלקית

תורת העיקרים, טעמי המצות (המוסר)

1. החכמה הפנימית העברית
2. תולדות החכמה הפנימית העברית.
3. העמקה האגדית, במס' חגיגה, ומדרשים מיוחדים, פרקי דרבי אליעזר, מדרש כונן, אותיות דר' עקיבא, היכלות.
4. הקבלה הראשונה, הספיריית, ס' יצירה עם פירושי הראב"ד והרמב"ן, ס' המערכת, וס' שערי אורה.
5. תקופת התגלות הזוהר, התיקונים, ס' הקנה, וכו' הספ"ר [הספר פרדס רימונים] לרמ"ק.
6. הקבלה האחרונה, הפרצופית, של האר"י ז"ל, עץ חיים, על פי קל"ח פתחי חכמה לרמח"ל, וביאורי הגר"א לספרא דצניעותא.
7. החסידות, הבעש"ט, ובתי תלמידיו, חב"ד.
8. חכמת הקודש, מתורת מרן שליט"א.

**אגרות הראי"ה ח"ב אגרת תקנב עמ' קפ-קפב**

ב"ה, עה"ק יפו ת"ו, י"ח סיון תרע"ג.

 ידי"נ וחביבי הרב ר' ישראל פורת נ"י, שלו' רב.

הנני שולח בזה רשימה של שאלות לדוגמא, אם ימצאו לנו חברים בעלי כשרון ורצון לעבודה כללית כזאת. יותר ראוי לדעתי להתחיל במבא כללי, לכהת"כ, ולפחות לכל התלמוד הבבלי והירושלמי. העבודות הטכניות הכלליות הנן יותר מוכשרות להסתדר יפה במבא כללי ומ"מ רשמתי לע"ע דוגמא למבא לנזיקין, ובמרוצת מכתבינו נתישב בזה אי"ה.

באה"ר אדר"ש ידיד לבנו הרי"מ חרל"פ שליט"א. גם הוא העיר ע"ד ענין זה במכתב. מה טוב הי' אם יתן הוא שי' מרוחו על עבודת קודש זו. העיקר הוא שלא להפוך עסק זה לענין של למדנות קטנה, כ"א לשום עין למרחקים, לעורר את הרוח לקדש שם שמים, ולפעול תוספת אורה וקדושה בישראל, ע"י רוממות כבוד התורה, בהראות פעולת חכמה לצרכי הדור הרוחניים, והדברים יעלו ויגיעו עד למדת הארת הדיעות, במעלתן העליונה. אל ד' ויאר לנו , ומציון אור חדש יאיר לנו.

 בברכה ואה"ר מכבדו וידידו מצפה לעזרת ד' ותשועתו,

 הק' אברהם יצחק ה"ק

א. ע"ד סדר נזיקין בכלל :

 א( בירור שם הסדר, ע"פ כל המקורות האפשריים, נזיקין או ישועות.

 ב( הוראת השם "נזיקין", ערכו הדקדוקי.

 ג( במה פעמים נזכר שם הסדר בגוף הסדר, וכמה בכל התלמוד ובירושלמי,

ובמדרשים וכו'.

 ד( ערך הסדר בכללות הש"ס, השפעתו על שאר המקצעות, ערכו במנין

הסדרים.

 ה( כמה מסכתות בסדר ותכן כללי של כל מסכת, סדורן של המסכתות לפי

כל השיטות, אם יש סדר למשנה, ויחש המסכתות זל"ז בסדורן, לפי כל הנאמר בזה, פרקי כל מסכת וסדרם, וכן משניות כל פרק ופרק וההבדלים בזה בין הבבלי והירושלמי וכו'

 ו( כמה מיני סדרי נזיקין מוזכרים, כמו נזיקין דבי קרנא , בי רבה וכו', ובירור מהותם כמה דאפשר.

 ז( כמה ענינים כלולים בסדר זה שהם שייכים לסדרים אחרים, וכמה פעמים נזכרו עניני הסדר במקורות אחרים בבבלי, ירושלמי ומדרשים; עניני סדר זה שלא נזכרו בו, רק מחוצה לו.

 ח( האגדה של הסדר ובירור עניניה וביחוד מסכת אבות, ערכה, יחוסה להסדר כלו.

 ט( שמות כל המקומות שנזכרו בסדר זה, וכן האישים והעובדות ההיסטוריים,

פתרונם המדויק, בירור ערכיהם הגיאוגרפיים וההיסטוריים.

 י( סדורי הדורות והשקפה הסטורית כללית, מראשית זכירת קדמון התנאים עד אחרון האמוראים,

 יא( רישום כל העבודה שנעבד הסדר מראש מקדם עד הימים היותר אחרונים.

א בירורי חלקיו הפרטיים :

 א( באורי וברורי השמות המדעיים ההלכיים שלו, כמו: מזיק וניזק, שומר ופרטיו, מפקיד ונפקד, פרטי הנזקים, שעבוד, הפקר, יאוש, מציאה, חזקה, מחאה, ערעור, הקנינים השונים, קרקע ומטלטלים, גרמא וגרמי, הודאה, עדות, ממון, קנס, דיני ממונות, דיני נפשות, דין פשרה, בית-דין, מלקות, מיתה ופרטיהן, מדה משקל ומנין, אונאה, רבית, אומן, פועל, חוכר, מקבל, שותפים, שכנים, מכירה, ירושה, שטרות, ערב, שבועות ופרטיהן וכל כיו"ב.

 ב( באורים וברורים פרטיים כאלה על עניני האגדה שבסדר, ביחוד ע"ד ערכי המוסר של המשפט, גם ע"פ המקומות בתנ"ך המדוברים ממנו, המוסרים על קלקולי המשפט השונים, מיני הקלקולים, מיני השוחד, ענפיו וסוגיו, דרכי חז"ל בהרחקותיו, ענוי הדין, עוות הדין, עומק הדין, צד הקושי שבו, דין מרומה , דין אמת לאמתו . הקוים שנתוספו בעניני המשפט הכוללים, אחרי התלמודים, כתקנות הגאונים, הועדים, מנהגי הפוסקים המאוחרים. חלופי המצב בערך הנהגת המשפט התוריי מאז ועד הזמן האחרון, בחו"ל ובא"י, הממונים, הכוללים, הועדים וכו'.

 ג( מקורות ההלכות שבסדר. כמה מפורשות בתורה, כמה מדרשא. דרכי הדרישות ופרטיהן שמשתמשים בהם בסדרנו, כמה מתקנה, כמה מהלכות מדינה וממנהג.

 ד( בירורים מיוחדים על ההבדלים שבין דיני ישראל לדיני בני נח ע"פ חוג הסדר, בין א"י ובבל ביחש לדיני הסדר, על ערך הסמיכה ותעודתה, וחלוקי דעות שבה.

 ה( התנאים והאמוראים שבסדר, במשנה, בהבדלי הגרסאות בין הבבלי והירושלמי, בברייתות ובתוספתות שלא הובאו בתלמוד.

 ו( ההלכות הפסוקות שבסדר, המוסכמות מעיקרא והשנויות במחלוקת, הספיקות שנפשטו ושלא נפשטו. כל אלה וכיו"ב שייכים למבוא הכללי, וכעין זה צריך מבא פרטי של כל מסכת בפ"ע, ומבא קצר לכל פרק בפ"ע. ואח"כ צריכים לבא הכללים שבהם יתבארו שרשי ההלכות בכל אפניהם הכוללים וגדריהם, מושגי אבות ותולדות ענפיהם והסתעפותם שייכים בצדם ההקפי להמבא, עם כל פירוש שמותיהם והבנתם בצדם הפנימי. מהות הסברות, ההלכות, ההכרעות, החילוקים שבין התלמודים והתוספתות בהלכה, - אל הכללים. קשה לסמן בדיוק את הגבולים בין עבודת המבוא להכללים, אבל העסק בעצמו יחכים בע"ה, וכ"פ יהי' הכרח להשתמש בזה ובזה, וד"ת דודים זל"ז.

 בכלל דרך העבודה צריך להיות : להשוות על כל ענין את הבבלי לעומת הירושלמי, וחיפוש בכל המקורים השייכים לו, מהקדמונים: התרגומים, המסורות, תשובות הגאונים וכו" עד דברי האחרונים, בעלי ההלכה, הפוסקים, המבקרים וכו', לחקור גם על העבודה החיצונה, כשל הנכרים, הקראים, ולברר את המקום שהלכו בו לפי תומם בדרך ישרה ומקום המעדת רגליהם. ובכלל להרבות בחיפוש, בחקירה של ישוב הדעת, ולמעט בהשערות ודמיונות.

 וכשירחיב ד' גבולנו נוכל לשוטט גם על פני כל היסוד המשפטי בכללות האנושיות, להראות עד כמה גדלה השפעת הקודש על החול להעלותו, ונתחבר בזה עם חכמי לב יודעי ד' המבינים בספרויות עמים שונים, יהיה זה כמו כליא עורב לבניננו הנכבד בקודש.

**אגרות הראי"ה ח"א אגרת קמט עמ' קצב-קצג**

...בעצם הישיבה, כבר אמרתי במכתבי הקודם, שכל מגמתי היא שבה יהי' מקום רק לתורה, אבל לתורה במובן הרחב והמקיף שלה, הכולל את כל חלקיה, בין מצדה המעשי, בין מצדה העיוני והרוחני. וע"ז כנראה אין כ"ג מסכים, ומה שאני קורא גופי תורה, ועורג להכניסם בסדר הלימוד הקבוע, כפי הנראה שקורא אותם כ"ג "דברי חקירות ישנות שאינם לא מעלים ולא מורידים בימינו אלה". ובזה הנני מוצא את עצמי מחוייב לברר מעט את דברי, למען נתיצב, כאשר אקוה, גם בנקודה עיקרית זאת על מצב אחד.

 כשאני אומר, שהננו צריכים ללמוד גם את הצד הרוחני שבתורה בדרך תלמוד קבוע, ושבזה תלויה היא ישועת הדור, אינני חושב כלל לצמצם את מגמתי על איזה ספרים מיוחדים, לא אחרונים ולא ראשונים. אין כונתי ללמוד את "האמונות והדעות" לרס"ג, את המו"נ והכוזרי ודומיהם, כשהם לעצמם, כדי ללמוד את הדעות שבהם, למען שנקח מהם זיין ללחום מלחמתנו. ידעתי גם אני רוב הענינים שבספרים היקרים הללו שעבר זמנם, הרבה מהם באמת נתבטלו מפני שנתבטלו יסודותיהם הפילוסופיות, וחלק גדול מהם, אע"פ שבאמת ראויים הם ללמוד וללמד, מפני שהם רעיונות נצחיים שאינם יכולים להתבטל מפני כל תמורה מדעית שבעולם, אבל העולם נעתק מכל המרחב העיוני הזה מפני שעזב את כל המחשבות הרוחניות, ויבחר לו את חכמת החיים והמעשה תחתם. אמת הדבר, שהחסרון של השמן הרוחני שבמחשבותיו מעיק עליו הרבה, ומאבד את כל החן והעדן של חוג החיים, אשר על כן ברור הוא שסופו לשוב ולחפש בנרות את האוצר הרוחני אשר זנח, בהחפזו לתפש בידו את חומר החיים, אבל דבר זה הוא חזיון שרק יחידי סגולה יראו אותו, ולא נוכל עדיין לצאת עמו בפומבי אל שוק החיים. ע"כ אינני מדבר בשביל טנדנציה מעשית, כ"א בשביל חובת תלמוד תורה במובנה הגבוה, שסוף הכבוד לבא, ובזה אינני מוציא מן הכלל שום צד, מכל הצדדים שנמצאו אתנו באוצר הרוחני שבתורה, בתורה שבכתב ובתורה שבע"פ, מן הראשונים ומן האחרונים, בין מן הפילוסופים, בין מן המחקרים, בין מהמקובלים, כין מבעלי האגדה והדרוש, בין מבעלי המוסר והעבודה. כולם יחד הם לנו מקצע גדול בתורה, שחובת ת"ח בזמננו גדולה היא לדעת אותם. כמובן נכנסים גם בכלל זה כל צדדי החקירה של המדע ההיסתורי לכל צדדיו, שספרי כתר"ה המה בימינו הראשים שלהם. וכשם שהעושר של ההלכה משתלם הוא ע"י ידיעת כל השיטות כולן, בין שהן מוסכמות להלכה ובין שהן דחויות, מפני שרבוי הידיעה והכרת הגוונים המרובים והשונים מחכים את הלומד להיות עושה את עצמו, שיעשה בעצמו אדם מקורי' היודע לזרות ולהבר, להכריע ולחדש, - כמו-כן העושר האגדי, לא במובנו השטחי, כמו שעשו חכמי אשכנז, וכשם שנוהגים בעלי הסימינארים, כ"א במובנו העמוק והפנימי, הנקנה ע"י יגיעה ותלמוד קבוע, המחובר עם קדושה ויראת שמים טהורה של עוסקים בתורה לשמה, הוא מכשיר את האדם להיות בעצמו איש חי חיים רוחניים וקדושים, באופן שיהי' יכול לחדש מעצמו דרכים רבים ונשגבים, להאיר באורה של תורה, בכל הצדדים שהדור צריך להם בימינו, ממש כאותם הענינים והפעולות שעשו הגדולים הקדמונים וחשובי האחרונים בזמניהם.

**גנזי הראי"ה עמ' 29 (מתוך אגרת שלא פורסמה)**

וכמדומה שכבר אמרתי איזה פעם, שכל מה שאנו מוצאים קשר רעיוני הוא מצוי גמור של עולם המחשבה, אלא שאם הוא מביא לידי מוסר טוב הוא מצוי מבורך שראוי לטפחו ולגדלו, ואם הוא מביא למוסר רע הוא מצוי מזיק שראוי למחקו ולהסירו, ובהסרתו תתמלא התכונה הבריאה של פעולת הנפש, שנעשית חזקה ובריאה ע"י הנהגה מתאמת לטבעה, כמו שהגוף נעשה חזק ע"י ההזנה האויר והתנועה שהוא צריך להם. א"כ אין שום מקום לשאלה על שום חזיון רוחני אם הוא סימבולי או מעשי, כ"א אם הוא מועיל או מזיק, וכל מה שהוא מועיל הרי הוא עולם מלא.

**קובץ ה פס' רלט**

בכל מקום שאנו מוצאים, בספרות ובחיים, איזו הורדה או הקטנת ערך של המצוות המעשיות ודקדוקיהן, הכל הוא נובע מתוך באר צרה נכריה של ארס המינות... ומעת אשר היה השם של קדושת המעשים למילה מנואצת, חדר הארס המחליא של רקבון האומה, שהוא צריך להרפא על ידי אור תורה ונר מצוה. ואותה החולשה הרוחנית... הרי הם מכים מלפניהם ומאחריהם בעקיצה עקרבית. וצדקה מאוד ההכרה האמונית שידעה להזהר מהוראותיו של מורה נבוכי הזמן, שהארסיות המינית הראשית הזאת ננעצה בראשית מחשבותיו. ולא כאלה חלק יעקב, והייתם קדושים, זו קדושת מצוות, ישלח עזרך מקודש, זו קדושת מעשיך שבך.

**קובץ ח פס' קכט**

החסרון שיש בהתארת ההגשמה באלהות אינינו מצד ההגשמה עצמה, אלא מצד ההעדר הנמצא בהכרח בכל המתגשם. ואם ע"י הרחקת ההגשמה יתרחק ציור המציאות, וירשם תוכן ההעדר יותר ממה שההגשמה כוללתו, אז ראויה היא ההגשמה לבא בציורים רבים, כדי להציל את המודרכים מתכונת ההעדרים המתאחזים בתכונת התיאור הרוחני לפי מה שהם מציירים אותו, ומפני שהציורים המגשימים בנויים הם על חיוב המציאות, מביאים הם לבסוף לידי הכרתו.

**אגרת של הרב קוק: ישיבת מרכז הרב – אחדות בין העדות, הרב יהושע וייסינגר, אסיף כרך ה**

...גדולה וחשובה לאין ערוך השאיפה של מעלתו, לשקוד לתקנתה של היהדות הספרדית ולהרים בה את מעמד התורה דעת היהדות וחכמת ישראל, גם מכוונת ונפגשת היא שאיפה קדושה זו עם כוונתה ותפקידה של הישיבה המרכזית – לרכוזם של כחות התורה ותרבותנו הפנימית בארץ חיינו ובתחיתנו בה במהלך ישראל כללי עולמי, המקיף את כל חלקי אומתנו כולה, אולם השאיפה הרוממה תושג כמובן לא על ידי התבדלות של הנער הספרדי בבית מדרש מיוחד, - הלא מתאמצים אנו להתגבר על ממארת גלות זו של הבדלי העדות ושואפים לטשטש אותם...ולמטרה זו של התמזגות-תורנית בין הספרדים והאשכנזים נקוה אמנם להגיע ביחוד ע"י ישיבתנו המרכזית העולמית הק', גם כיום יש בה תלמידים מבני עדות ספרדיות...שפת הלימודים היא שפתנו העברית...